Lauantaina 7. tammikuuta Lappeenrannan Joutsenossa sijaitsevan varastohallin ikkunat helisivät. Jotkut kävivät huvikseen rikkomassa hallin ikkunoita.

Paikalta oli nähty poistuvan kaksi nuorta miestä. Poliisi kävi paikan päällä toteamassa tilanteen.

Hallin omistavan rakennusliike Pölläsen toimitusjohtaja Hannu Pöllänen oli jo kirjoittamassa sähköistä rikosilmoitusta, kun hän jäi pohtimaan asiaa syvemmin. Hän halusi tekijät itse vastaamaan teostaan ja oppimaan tekonsa merkityksen.

Viikonvaihteen ilmaisjakelulehdessä oli Pölläsen ilmoitus, jossa hän lupaa 50 euron palkkion tekijöiden tavoittamisesta johtavasta vihjeestä. 50 euroa tulisi myös rikoksen tekijöille, jos he ilmoittautuvat Pölläselle.

Hannu Pöllänen myös tarjoaa ikkunoiden rikkojille mahdollisuutta korvata ikkunat tekemällä töitä Pölläsen rakennusliikkeessä. Jos kiinnostusta on, voivat tekijät tai tekijä jopa jatkaa töitä Pölläsen rakennusliikkeessä.

– Jos kiinnostusta työtä kohtaan on, korvauksen suoritettua on mahdollisuus jatkaa työpaikassa ja hankkia jopa ammatti, kirjoittaa Pöllänen lehti-ilmoituksessaan.

Hannu Pöllänen etsi ikkunoiden rikkojia lehti-ilmoituksella Kuva Lappeenrannan Uutiset -lehden ilmoituksesta

Rikos pitää sovittaa

Toimitusjohtaja Hannu Pöllänen kertoo, että hän olisi varmastikin vakuutuksien kautta saanut korvauksen rikotuista ikkunoista. Pölläsen mielestä vakuutusyhtiö ei kuitenkaan ensisijaisesti ole velvollinen kantamaan vastuita.

– Jos tämä henkilö itse ilmoittautuisi, niin minä tarjoaisin työtä, josta palkasta puolet menisi rikottujen ikkunoiden korvaamiseen ja puolet henkilö saisi itselleen.

Mikäli kyseessä on koululainen, niin työtä voisi tehdä silloin tällöin.

– Tärkeintä olisi, että hän ymmärtäisi särkemisestä koituvan harmin ja vastuun. Näin hän ehkä osaisi seuraavalla kerralla miettiä, kannattaako ikkunoiden rikkominen.

Pölläsen hallista rikottiin seitsemän ikkunaa. Tekijä tai tekijät olivat ottaneet romulavalta vanhoja valaisimia, joita oli ikkunoihin heitetty. Muutamat ikkunat ovat kolmen metrin korkeudella, joten tekijällä on pitänyt olla voimaa.

– Minä ajattelin, että jos kerran tekijällä on energiaa, niin jotenkin muuten sen voisi hyödyntää.

Hannu Pöllänen lupaa rikoksen tekijälle töitä rakennusliikkeessään, jos vain motivaatiota löytyy. Pasi Tapanainen Yle

Töihin rakennusliikkeeseen

Jos ikkunoiden rikkoja tai rikkojat ilmoittautuvat, he korvaisivat aiheuttamansa vahingot työllä.

– Ajatus ei ole, että pitää korvata ihan kaikki, vaan että hän ymmärtää vahingon merkityksen. Eivät ikkunat ilmaiseksi korjaannu.

Toimitusjohtaja Hannu Pöllänen on laskenut, että jos tuntipalkka olisi 10 euroa, niin kyllä siinä sata tuntia pitäisi töissä olla.

– Mutta tämä on neuvottelukysymys. Jos hän on alaikäinen, niin pitää toki vanhempien kanssa neuvotella.

Jos henkilö on motivoitunut ja hän ymmärtää vahingontekonsa merkityksen, niin Hannu Pöllänen on luvannut tarjota tihutyön tekijälle työtä myös jatkossa.

– Meillä on rakennusliikkeessä monenlaisia hommia. Jos hän olisi täällä hakemassa työkokemusta, olisi varmasti helpompi saada myös koulutuspaikka rakennusalalle.

Pöllänen kertoo, että hänelle on tullut pari vinkkiä tekijästä, mutta itse tekijä ei vielä ole ilmoittautunut. Mikäli tekijä ei ilmoittaudu, on Pölläsen mukaan pakko tehdä rikosilmoitus ja pyytää virkavaltaa apuun.

– Rikosilmoitus on se viimeinen oljenkorsi. Haluan pitää pehmeää linjaa, että jos joku viranomainen tai poliisi voisi tekijän kanssa keskustella, ettei rikosilmoitusta tarvitsisi tehdä. Sitten ei henkilöstä jäisi merkintää rekistereihin, toivoo Hannu Pöllänen.